寄申屠御史
作者：陸文圭
朝代：宋

paragraphs: 御史帝耳目，監察沿隋唐。
臺閣迥清風，筆簡凌秋霜。
澄清一攬轡，驅狸走豺狼。
賢哉故安侯，廉介尤剛方。
閉門杜私謁，上殿肅朝綱。
今侯有祖風，學術尤章章。
出擁簿書塵，入薰書傳香。
胸襟漢石渠，人物魯靈光。
終然百鷙鶚，不及一鸞凰。
奉國信孜孜，問塗何皇皇。
往歲金陵轍，前年古浙航。
鳴犢有餘哀，河水空洋洋。
行役山川苦，歸興桑麻長。
廣陵挹雄勝，平山弔凄凉。
瘦馬乏芻櫪，寒妾無帛囊。
家瘠道愈肥，躬瘁名逾芳。
昔在東都季，憸佞沉忠良。
知幾獨子龍，絕迹棲梁碭。
瞻烏止誰屋，亦復可憐傷。